Merknad til Prop. 1 S 2022–2023 Kultur og likestillingsdepartementet

Funksjonshemmedes Fellesorganisasjon (FFO) vil ta opp disse sakene med Familie- og kulturkomiteen

Kap. 315 post 70 Merverdiavgiftskompensasjon for frivillige organisasjoner

Lovnaden om full momskompensasjon for frivillige organisasjoner er gitt i mange sammenhenger. Hurdalsplattformen slår dette fast og der tas det til orde for å innføre regelstyring. Derfor har det vært en stor forventning om at det dette gjennomføres og at det blir en overslagsbevilgning til formålet. Skulle det være behov for tid før regelstyringen er på plass er det avgjørende at det inn til videre avsettes tilstrekkelige midler.

I budsjettproposisjon og i pressemelding fra regjeringen omtales forslag til ramme for 2023 som full momskompensasjon. Tallene viser noe helt annet. Forslaget fra regjeringen er på 2,025 milliarder, noe som er en økning på 75 mill. kroner. Grunnlagsåret for 2022 er 2021. Dette var et koronaår med langt mindre kostnadskrevende aktiviteter enn et normalår. Likevel viser tallene at det for 2022 er søknader godt over tilskuddsrammen, og at det på nytt blir en avkortning. I 2022 har aktiviteten i organisasjonene tatt seg veldig opp etter pandemien. Dette vil merkes i søknadsrunden for 2023.

Frivillighet Norge har gjort et anslag på at minst 2,2 mrd er nødvendig for å sikre full momskompensasjon for 2023. Det er viktig at det ikke nok et år settes av for lite penger.

FFO ber komiteen gå inn for at:

* Kapittel 315, post 70 tilføres teksten «overslagsbevilgning» for å sikre full momskompensasjon.
* Posten økes fra 2,025 milliarder til 2,2 milliarder

Omlegging av tilskudd til frivillige organisasjoner

Da forrige regjering la fram Frivillighetsmeldingen var ønskene om en sterk og uavhengig sektor og en forenklingsreform sentrale. Å prøve ut flerårige avtaler om tilskudd var ett grep og i dette lå også en forutsigbarhet for frivilligheten. Regjeringen Støre viderefører målene og ønsker å «sikre frivilligheten god finansiering, stor frihet og en sentral plass i samfunnet».

Det er stor forbauselse blant frivillige organisasjoner når regjeringen har satt i gang et arbeid for å redusere antall tilskuddsmottakere i Statsbudsjettet uten å vurdere konsekvenser og uten å gjøre dette i dialog med de det gjelder. Dette skjer i Frivillighetens år 2022.

Med henvisning til «områdegjennomgangen av enkeltstående tilskudd» har mange organisasjoner fått endret sine tilskuddsmuligheter for 2023. FFO ser at det er mange innenfor helsefrivilligheten som berøres. Dette er organisasjoner som er et stort og viktig supplement til den norske velferdsmodellen og bidrar til å tette hullene i sikkerhetsnettet.

Områdegjennomgangen har som mål å redusere antall navngitte tilskuddsmottakere i

statsbudsjettet dermed henvise flere til søknadsbaserte ordninger. FFO avviser ikke at en «rydding» kan være hensiktsmessig og at dette kan føre til at tilskuddsordninger er tilgjengelige for flere. Dersom dette skal styrke frivilligheten er ikke metoden å sette en strek over eksisterende praksis før det er sikret nye ordninger med forutsigbarhet og langsiktighet.

Mange opplever å ha «mistet» sin øremerking uten å være sikker på at formålet ivaretas gjennom andre ordninger. Mange frykter at omleggingen forsinker søknadsbehandling- og tilskuddsutbetalinger. Dette kan få store negative konsekvenser for gjennomføringsmulighetene for tiltak og drift i 2023.

FFO ber komiteen understreke at:

* omleggingen ikke skal føre til kutt til formål, og nye søknadsbaserte ordninger må være relevante
* ingen organisasjoner skal kuttes med den konsekvens at de står uten tiltaksmidler første kvartal 2023.
* regjeringen må gå i dialog med frivilligheten før framtidige endringer om

opprettelse av tilskuddsordninger og forvaltningen av disse for å sikre forutsigbarhet og forenkling.